Γνωμοδότηση για :

- την ανακοίνωση της Επιτροπής σχετικά με το πρόγραμμα της Κοινότητας όσον αφορά την ασφάλεια, την υγιεινή και την υγεία κατά την εργασία (1996-2000), και

- την πρόταση απόφασης του Συμβουλίου σχετικά με την έγκριση ενός προγράμματος μη νομοθετικών μέτρων για τη βελτίωση της ασφάλειας και της υγείας στο χώρο εργασίας

(96/C 39/05)

Στις 15 Σεπτεμβρίου, και σύμφωνα με το άρθρο 198 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνώμη της Οικονομικής και Κοινωνικής Επιτροπής για τις ανωτέρω ανακοίνωση και πρόταση.

Το τμήμα κοινωνικών, οικογενειακών, εκπαιδευτικών και πολιτισμικών θεμάτων στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 9 Νοεμβρίου 1995 με βάση την εισηγητική έκθεση του κ. Pickering.

Στην 330ή σύνοδο ολομέλειάς της (συνεδρίαση της 22ας Νοεμβρίου 1995), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Γενικές παρατηρήσεις

1.1. Η Οικονομική και Κοινωνική Επιτροπή επικροτεί τις γενικές κατευθύνσεις του προγράμματος της Επιτροπής και της πρότασης απόφασης του Συμβουλίου για την καταπολέμηση τόσο του περιττού και απαράδεκτου αριθμού εργατικών ατυχημάτων όσο και των επιπτώσεων των επαγγελματικών ασθενειών σε ολόκληρη την επικράτεια της ΕΕ. Ωστόσο, εκφράζει την απογοήτευσή της για το γεγονός ότι οι πρακτικοί στόχοι του προγράμματος είναι διφορούμενοι και οι μέθοδοι δράσης, σε ορισμένες περιπτώσεις, ασαφείς και μη κοστολογημένες επακριβώς, καθώς και για το γεγονός ότι το ζήτημα ενός ευρωπαϊκού προγράμματος « δράσης » για την υγεία και την ασφάλεια κατά την εργασία δεν έχει διατυπωθεί κατά τρόπο πειστικό, παρά την αδιαφιλονίκητη πρόοδο που επιτεύχθηκε μέσω νομοθετικών και μη νομοθετικών μέτρων στο πλαίσιο προγενέστερων προγραμμάτων.

1.2. Η Επιτροπή, ανταποκρίνεται μεν στο γενικό προσανατολισμό των προτάσεων που διατύπωσαν ομόφωνα η Οικονομική και Κοινωνική Επιτροπή και η Συμβουλευτική Επιτροπή για την Ασφάλεια, την Υγιεινή και την Υγεία κατά την εργασία υπέρ ενός νέου προγράμματος, αλλά μοιάζει διστακτική όσον αφορά την προώθηση των πρακτικών « δράσεων » που απαιτούνται για την υλοποίηση των εν λόγω προτάσεων. Η Επιτροπή σκιαγράφησε ένα κατ`εξοχήν διερευνητικό και επεξηγηματικό πρόγραμμα καλών προθέσεων/καλής θέλησης το οποίο βασίζεται κατά κύριο λόγο στην « ευαισθητοποίηση », στη « διερεύνηση », στην « ανάλυση » και στη « συνεργασία », χωρίς να καταρτίσει ένα περιεκτικό πρόγραμμα « δράσης » βασισμένο σε « σαφείς πολιτικές και μέτρα για τα αμέσως επόμενα χρόνια », όπως είχε ζητήσει η ΟΚΕ ().

1.3. Η Επιτροπή θα πρέπει, αφενός, να θέσει υψηλότερους στόχους και, αφετέρου, να επιδιώξει μία ισόρροπη πολιτική η οποία να συνδυάζει την εφαρμογή και την ανάληψη νομοθετικών και μη νομοθετικών « δράσεων » και να ανταποκρίνεται στις πραγματικές ανάγκες και στις προσδοκίες των εργαζομένων, των εργοδοτών και των αυτοαπασχολούμενων ολόκληρης της κοινοτικής επικράτειας. Για την επίτευξη του εν λόγω στόχου, η Επιτροπή θα πρέπει να καθορίσει σαφέστερα μία σειρά « προτεραιοτήτων », σε συνδυασμό με πολιτικές « εφαρμογής » και « τυποποίησης », όπως είχε προτείνει η ΟΚΕ ().

1.4. Δεν γίνεται καθόλου, ή σχεδόν καθόλου, αναφορά στο άρθρο 118 Α το οποίο συνιστά τη σαφή και αδιαφιλονίκητη διάταξη της Συνθήκης για τη βελτίωση των βασικών προτύπων υγείας και ασφάλειας στο χώρο εργασίας. Ο συνολικός στόχος που αφορά την επίτευξη ασφαλούς και υγιούς εργασιακού περιβάλλοντος προϋποθέτει προσεκτικότερη προσέγγιση. Ο κατάλογος των ευρύτατα γνωστών κινδύνων και προβλημάτων που σχετίζονται με την υγεία και την ασφάλεια κατά την εργασία διευρύνεται λόγω νέων « παραγόντων » και νέων τεχνολογικών εξελίξεων και μεθόδων παραγωγής για τις οποίες οι « κατευθυντήριες γραμμές » και οι δραστηριότητες « ευαισθητοποίησης », παρότι σημαντικές, ενδέχεται να μην επαρκούν. Η θέσπιση βασικού νομοθετικού πλαισίου δεν είναι δυνατόν να αποκλεισθεί και θα πρέπει μάλιστα να επισπευσθεί, με στόχο την πρόληψη νέων εργατικών ατυχημάτων και επαγγελματικών ασθενειών.

1.5. Ταυτόχρονα, απαιτείται άμεσος προσδιορισμός και μέριμνα για τις ταχύτατα μεταβαλλόμενες μορφές της απασχόλησης. Τα υφιστάμενα μέτρα της ΕΕ για την υγεία και την ασφάλεια έτειναν να εστιάζονται περισσότερο στην παραγωγή παρά στον τομέα των υπηρεσιών, περισσότερο στις μεγάλες παρά στις μικρές επιχειρήσεις. Η ανάπτυξη του τομέα των υπηρεσιών, της εργασίας γραφείου, της εργασίας κατ`οίκον και της τηλεεργασίας, καθώς και των πολύ μικρών και διοικούμενων από τον ιδιοκτήτη τους εταιρειών έχει κατά κάποιον τρόπο παραβλεφθεί από τα προγενέστερα προγράμματα για την υγεία και την ασφάλεια. Επ`αυτού, το πρόγραμμα SAFE είναι μεν ευπρόσδεκτο, αλλά θα πρέπει να προσαρμοστεί στις πραγματικές ανάγκες ολοένα και μικρότερων επιχειρήσεων - συμπεριλαμβανομένων των αυτοαπασχολούμενων και των εργαζόμενων στο γεωργικό τομέα. Τόσο οι πρωτοβουλίες για την ενημέρωση και την κατάρτιση όσο και οι σαφείς και κατανοητές κατευθυντήριες γραμμές σχετικά με την υγεία και την ασφάλεια κατά την εργασία είναι εξαιρετικά σημαντικές στον εν λόγω τομέα.

1.6. Η ΟΚΕ έχει εκφράσει συχνά την ανησυχία της για το γεγονός ότι οι κοινωνικοί εταίροι διαδραματίζουν απόλυτα συμβουλευτικό ρόλο κατά τη διαμόρφωση και εφαρμογής της πολιτικής της ΕΕ για την υγεία και την ασφάλεια κατά την εργασία. Έχει, δε, τονίσει ιδιαίτερα τον καίριο ρόλο της Συμβουλευτικής Επιτροπής για την Ασφάλεια, την Υγιεινή και την Προστασία της Υγείας κατά την Εργασία. Ως εκ τούτου, ανησυχεί σχετικά με την πληθώρα των νέων « επιτροπών » που σχεδιάζεται να δημιουργηθούν στο πλαίσιο του προγράμματος και του σχεδίου απόφασης, οι οποίες φαίνονται να υποσκελίζουν τη Συμβουλευτική Επιτροπή και να μην περιλαμβάνουν τη συμμετοχή των κοινωνικών εταίρων. Υφίσταται ήδη επίσημη απόφαση για τη σύσταση Ομάδας Ανώτερων Επιθεωρητών Εργασίας, με στόχο την εξέταση των δυσχερειών κατά την εφαρμογή σε εθνικό επίπεδο, καθώς και επιστημονικής επιτροπής για τα όρια της έκθεσης σε χημικές ουσίες κατά την εργασία. Επίσης, η Επιτροπή προτείνει τη συγκρότηση άλλης μίας Συμβουλευτικής Επιτροπής απαρτιζόμενης από εκπροσώπους των κρατών μελών προκειμένου να συνδράμει την Επιτροπή κατά την κατανομή και αξιολόγηση των μη νομοθετικών μέτρων (πρόγραμμα SAFE, κ.λπ.). Τέλος, στην απόφαση της Επιτροπής 88/383/ΕΟΚ, προτείνεται η σύσταση Ομάδας Εμπειρογνωμόνων με αποστολή την ανταλλαγή πληροφοριών επί της εθνικής νομοθεσίας που διέπει το εργασιακό περιβάλλον. Σε καμία από τις προαναφερθείσες επιτροπές δεν έχει προβλεφθεί η συμμετοχή των κοινωνικών εταίρων. Η ΟΚΕ καλεί επειγόντως την Επιτροπή να διασφαλίσει ότι οι προαναφερθείσες επιτροπές θα συγκροτούνται κατόπιν υποδείξεως και με τη σύμφωνη γνώμη της Συμβουλευτικής Επιτροπής για την Ασφάλεια, την Υγιεινή και την Προστασία της Υγείας κατά την Εργασία. Η εν λόγω Συμβουλευτική Επιτροπή θα πρέπει, επίσης, να είναι αρμόδια για το διορισμό ή για την προσήκουσα έγκριση του διορισμού των μελών των προαναφερθεισών επιτροπών. Ταυτόχρονα, ο ρόλος της Συμβουλευτικής Επιτροπής για την Ασφάλεια, την Υγιεινή και την Προστασία της Υγείας κατά την Εργασία υποβαθμίζεται τόσο ελλείψει νομοθετικών μέτρων όσο και εξαιτίας του γεγονότος ότι, σύμφωνα με την πρόταση, απλώς « είναι δυνατόν » να ζητείται η γνώμη της σχετικά με μη νομοθετικά μέτρα, τα οποία συνιστούν επί του παρόντος τον κύριο άξονα του 4ου Προγράμματος Δράσης. Η εν λόγω προσέγγιση χρήζει επανεξέτασης στο σύνολό της.

2. Ειδικές παρατηρήσεις

2.1. Πρόταση απόφασης του Συμβουλίου

2.1.1. Η ΟΚΕ, ευθυγραμμιζόμενη με όλες τις προγενέστερες γνωμοδοτήσεις της επί του θέματος, συνιστά ενθέρμως στην Επιτροπή να εισαγάγει μία ισόρροπη πολιτική η οποία να συνδυάζει την ανάληψη νομοθετικών και μη νομοθετικών μέτρων, με στόχο τη βελτίωση της υγείας και της ασφάλειας κατά την εργασία. Το Άρθρο 1 κ.ε., καθώς και ο τίτλος του « προγράμματος δράσης », θα πρέπει να τροποποιηθούν αναλόγως.

2.1.2. Σε αυτό το πλαίσιο, ο ρόλος της Συμβουλευτικής Επιτροπής για την Ασφάλεια, την Υγιεινή και την Προστασία της Υγείας κατά την Εργασία θα πρέπει να προβληθεί περισσότερο όσον αφορά τόσο τη θέσπιση αποτελεσματικού νομοθετικού πλαισίου προσαρμοσμένου στις ανάγκες των εργαζομένων και στις δυνατότητες των εργοδοτών όσο και την πλήρη συμμετοχή της στην κύρωση των κριτηρίων επιλογής σχεδίων και οργανισμών υποστήριξης στο πλαίσιο του προγράμματος SAFE, καθώς και λοιπών μη νομοθετικών μέτρων που προτείνονται σύμφωνα με το πρόγραμμα « δράσης ». Δεδομένου του σημαντικού ρόλου που καλείται να διαδραματίσει η Συμβουλευτική Επιτροπή για την Ασφάλεια, την Υγιεινή και την Προστασία της Υγείας κατά την Εργασία στο πλαίσιο της εφαρμογής και της υποστήριξης του 4ου Προγράμματος Εργασίας, πρέπει ο αριθμός των μελών της να μην μειωθεί και η εκπροσώπηση να αντικατοπτρίζει τη διεύρυνση της Ευρωπαϊκής Ένωσης. Για το σκοπό αυτό, πρέπει να διευθετηθεί τάχιστα το ζήτημα των περιορισμένων κονδυλίων και μέσων της Συμβουλευτικής Επιτροπής για την Ασφάλεια, την Υγιεινή και την Προστασία της Υγείας κατά την Εργασία, προκειμένου να αντιστοιχούν τόσο στις δικές της λειτουργικές ανάγκες όσο και σε εκείνες των σχετικών ΓΔ. Ειδικότερα, στην προτελευταία « αιτιολογική σκέψη » του σχεδίου απόφασης, πρέπει να καταστεί σαφές ότι η γνώμη της Συμβουλευτικής Επιτροπής « πρέπει » να ζητείται όσον αφορά την κατάρτιση προτάσεων στον τομέα αυτό.

2.2. Πρόγραμμα Δράσης

2.2.1.

Δράση 1 : Κατευθυντήριες γραμμές και βασικό ενημερωτικό υλικό σχετικά με τη νομοθεσία

Η ΟΚΕ τονίζει εκ νέου ότι η υποστήριξη της ΕΕ προς τις ΜΜΕ στο πεδίο της υγείας και της ασφάλειας στον τόπο εργασίας απαιτεί περαιτέρω πόρους. Η Επιτροπή αγνόησε προφανώς την πρόταση της ΟΚΕ σχετικά με την ανάπτυξη του ρόλου των « μεσαζόντων », κυρίως δε εκείνων που ενεργούν άμεσα μεταξύ των ρυθμιστικών αρχών και των μικρών επιχειρήσεων στο χώρο εργασίας. Πιο συγκεκριμένα, θα πρέπει να γίνει σαφέστερη αναφορά « στα άτομα και στους φορείς που ενεργούν μεταξύ των ρυθμιστικών αρχών και των ΜΜΕ, όπως συνδικαλιστικές οργανώσεις και οργανώσεις εργοδοτών, ιδρύματα κατάρτισης, τράπεζες, ασφαλιστικές εταιρείες, προμηθευτές και κύριοι εργολήπτες » ().

2.2.2.

Δράση 2 : Ενημέρωση, εκπαίδευση και κατάρτιση επί μη νομοθετικών μέτρων

2.2.2.1. Η Επιτροπή δεν τόνισε επαρκώς το γεγονός ότι απαιτείται η ανάπτυξη ενός « ομοιόμορφου » συστήματος αναφοράς σχετικά με τα επαγγελματικά ατυχήματα, την ασφάλεια και την υγεία, όπως είχε προτείνει η ΟΚΕ () (βλέπε επίσης σημείο 2.2.5).

2.2.2.2. Επίσης, η δέσμευση της Επιτροπής να προβεί, κατόπιν προτάσεως της ΟΚΕ, στη « διενέργεια εκτεταμένων μελετών σχετικά με την επαγγελματική ασφάλεια και υγεία » στο σχολείο και στο ευρύτερο εκπαιδευτικό σύστημα, παραμένει ασαφής. Επιπλέον, η Επιτροπή οφείλει να αναγνωρίσει ότι η εκπόνηση μελετών για την υγεία και την ασφάλεια κατά την εργασία πρέπει να εξακολουθεί καθ`όλη τη διάρκεια της επαγγελματικής σταδιοδρομίας ενός εργαζομένου. Τούτο, δε, πρέπει να αντικατοπτρίζεται στο Πρόγραμμα Εργασίας. Η Επιτροπή θα πρέπει τουλάχιστον να χαράξει κατευθυντήριες γραμμές όσον αφορά λόγου χάρη τα εξής :

- την καθιέρωση της προστασίας της ασφάλειας και της υγείας στα σχολικά προγράμματα σπουδών ολόκληρης της Ευρωπαϊκής Κοινότητας 7

- την κατάλληλη προετοιμασία του διδακτικού προσωπικού που θα ασχοληθεί με το θέμα αυτό 7

- την προώθηση παιδαγωγικής έρευνας για την ανάπτυξη νέων διδακτικών βοηθημάτων 7

- τη θέσπιση προληπτικών διατάξεων για την ασφάλεια και υγεία, και τη συνειδητοποίηση του προβλήματος στα σχολεία, μέσω διόδων επικοινωνίας προσιτών και ενδεδειγμένων για άτομα νεαρής ηλικίας 7

- τη σύνδεση αυτών των προγραμμάτων γενικής εκπαίδευσης με προγράμματα απόκτησης πείρας κατά την εργασία 7

- την προαγωγή των σχέσεων μεταξύ επιχειρήσεων και κέντρων επιμόρφωσης για την εκπαίδευση του εργατικού δυναμικού σε θέματα υγείας, ασφάλειας και υγιεινής 7

- τον εντοπισμό των επαγγελμάτων που συνεπάγονται ευθύνες για την υγεία και την ασφάλεια κατά την εργασία και τον εμπλουτισμό της κατάρτισης των ατόμων που ασκούν τα επαγγέλματα αυτά με στοιχεία ή πρότυπα υγείας και ασφάλειας σε πανεπιστήμια, εκπαιδευτικά ιδρύματα και κέντρα επαγγελματικής κατάρτισης.

2.2.2.3. Τα δικαιώματα κατάρτισης σχετικά με την υγεία και την ασφάλεια κατά την εργασία δεν θα πρέπει να ρυθμίζονται αποκλειστικά βάσει « μη νομοθετικών μέτρων », αντίθετα τόσο από τις διατάξεις γενικής εφαρμογής του Άρθρου 118 Α όσο και από την πρόταση που είχε διατυπώσει με δική της πρωτοβουλία η ΟΚΕ επί του θέματος. Πιο συγκεκριμένα, η Επιτροπή θα πρέπει να συμμορφωθεί προς την υπόδειξη της ΟΚΕ όσον αφορά « την ανάπτυξη προτύπων επαγγελματικής κατάρτισης σε ολόκληρη την Κοινότητα, π.χ. για επαγγελματίες του τομέα επαγγελματικής ασφάλειας και υγείας ή για ορισμένες δραστηριότητες υψηλού κινδύνου » ().

2.2.3.

Δράση 3 : Εμφάνιση νέων κινδύνων για την υγεία και την ασφάλεια

2.2.3.1. Η πρόταση της Επιτροπής αναφέρεται σε « παρακολούθηση της κατάστασης της υγείας στο χώρο εργασίας ». Πρέπει να διευκρινισθεί ότι, πρωτίστως, απαιτείται παρακολούθηση του εργασιακού περιβάλλοντος.

2.2.3.2. Η Επιτροπή δηλώνει ότι προτίθεται απλώς να « προβεί σε διερεύνηση » προβλημάτων ασφάλειας και υγείας κατά την εργασία τα οποία έχουν ήδη αναγνωρισθεί ευρέως, όπως το άγχος που σχετίζεται με την εργασία και η βία στο εργασιακό περιβάλλον. Η ΟΚΕ συνιστά ενθέρμως στην Επιτροπή να συμπεριλάβει στο Πρόγραμμα τη γνωμοδότησή της, που εγκρίθηκε ομόφωνα τον Απρίλιο του 1994, όπου σχετικά με τη νομοθεσία αναφέρονταν τα εξής :

« Πρέπει να αναθεωρηθεί το υφιστάμενο σώμα της κοινοτικής νομοθεσίας για την ασφάλεια και την υγεία κατά την εργασία, προκειμένου να εντοπισθούν οι μείζονες κίνδυνοι που δεν έχουν ακόμη αντιμετωπισθεί με ειδικές οδηγίες. Ορισμένα παραδείγματα, για τα οποία η Επιτροπή πρέπει να αναλάβει δράση, μπορούν να υποδειχθούν πάραυτα :

- ατυχήματα που σχετίζονται με τη μεταφορά στον τόπο εργασίας 7

- διαταραχές των άνω άκρων που οφείλονται σε επαναληπτική εργασία 7

- άγχος που σχετίζεται με την εργασία 7

- πρόληψη της βίας στο εργασιακό περιβάλλον (την οποία αντιμετωπίζουν εργαζόμενοι, που, εξαιτίας της φύσης της εργασίας τους έρχονται σε επαφή με το κοινό, καθώς και όσον αφορά προβλήματα, όπως σεξουαλική και φυλετική παρενόχληση στην εργασία, κακομεταχείριση και εξύβριση). »

Τα ζητήματα της εργασίας « σε οθόνη » (συσκευές οπτικής εμφάνισης, ανιχνευτές, κ.λπ.) και η ανησυχητική αύξηση των ατυχημάτων που συμβαίνουν σε νεαρά άτομα στο χώρο εργασίας, θα πρέπει επίσης να αποτελέσουν επειγόντως αντικείμενο περαιτέρω ανάλυσης και ανάληψης δράσης, που θα συμπεριλάβουν και τα ασφαλιστικά τους δικαιώματα ως προς την υγεία και την ασφάλεια.

2.2.4.

Δράση 4 : Το πρόγραμμα SAFE (Safety Actions for Europe)

Όπως προαναφέρθηκε, το πρόγραμμα SAFE και ο « συμβουλευτικός μηχανισμός » του είναι προτιμότερο να εξαρτώνται από την υπάρχουσα Συμβουλευτική Επιτροπή για την Ασφάλεια, την Υγιεινή και την Προστασία της Υγείας κατά την Εργασία, καθώς και από το Ευρωπαϊκό Ίδρυμα για τη βελτίωση των Συνθηκών Διαβίωσης και Εργασίας. Θα πρέπει να συμπληρώνουν και όχι να παρακάμπτουν τον υφιστάμενο ρόλο και τις αρμοδιότητες των κοινωνικών εταίρων στα κράτη μέλη.

2.2.5.

Δράση 5 : Ορθή εφαρμογή από τα κράτη μέλη της ήδη θεσπισθείσας κοινοτικής νομοθεσίας

2.2.5.1. Έχει ζωτική σημασία να εφαρμοστούν οι υπάρχουσες οδηγίες σε όλα τα κράτη μέλη. Είναι προς το συμφέρον των εργαζομένων και προς όφελος του θεμιτού ανταγωνισμού μεταξύ των κρατών μελών.

2.2.5.2. Απαιτείται σαφέστερος και πειστικότερος καθορισμός των « διαδικασίων επί παραβάσει » που προτίθεται να εφαρμόσει η Επιτροπή σε περιπτώσεις μη συμμόρφωσης.

2.2.5.3. Η Επιτροπή θα πρέπει να ενστερνιστεί την πρόταση της ΟΚΕ περί συμμετοχής των εργαζομένων και των εργοδοτών ως παρατηρητών στην « Ομάδα Ανώτερων Επιθεωρητών Εργασίας ».

2.2.5.4. Η Επιτροπή θα πρέπει, παράλληλα με τον « καθορισμό κοινών αρχών για την επιθεώρηση εργασίας στον τομέα της υγείας και της ασφάλειας κατά την εργασία », να επιδιώξει την « ανάπτυξη ενός ομοιόμορφου συστήματος αναφοράς σχετικά με τα επαγγελματικά ατυχήματα, την ασφάλεια και την υγεία ». (Βλέπε σημείο 2.2.2.)

2.2.6.

Δράση 6 : Πρόοδος που έχουν σημειώσει οι ήδη υποβληθείσες προτάσεις της Επιτροπής

Η ΟΚΕ επικροτεί τη δράση αυτή.

2.2.7.

Δράση 7 : Επισκόπηση της κοινοτικής νομοθεσίας

Όπως τονίζεται και σε προηγούμενες γνωμοδοτήσεις της ΟΚΕ, η παγίωση των νομοθετικών κειμένων θα πρέπει να περιλαμβάνει την απλοποίηση των προτύπων δίχως αυτά να υποβαθμίζονται ή να αμβλύνονται οι υφιστάμενες απαιτήσεις ().

2.2.8.

Δράση 8 : Νέες προτάσεις σχετικά με τις δραστηριότητες υψηλού κινδύνου ή με ορισμένες κατηγορίες εργαζομένων

Η ΟΚΕ επιδοκιμάζει την προσοχή που δίδεται από την Επιτροπή στις ανάγκες των αυτοαπασχολούμενων όσον αφορά την υγεία και την ασφάλεια. Η Επιτροπή θα πρέπει να επιδιώξει, όπου είναι προσήκον, να συμπεριλάβει τους αυτοαπασχολούμενους στις υφιστάμενες και μελλοντικές διατάξεις της ΕΕ για την υγεία και την ασφάλεια.

2.2.9.

Δράση 9 : Βελτίωση της συνοχής των δραστηριοτήτων της Επιτροπής

Η ΟΚΕ έχει επανειλημμένα αιτηθεί μία ολοκληρωμένη στρατηγική και έχει επισημάνει το ζήτημα των « πολυεπιστημονικών προληπτικών υπηρεσιών » ως « θέμα προτεραιότητας ». Η ΟΚΕ εκτιμά ότι η Επιτροπή θα πρέπει να φροντίσει να εντάξει τη Δημόσια Υγεία σε αυτό το πλαίσιο και να μην περιορισθεί απλώς στις υπηρεσίες υγείας κατά την εργασία. Επιπλέον, η Επιτροπή πρέπει να διασφαλίσει ότι υφίσταται η ενδεδειγμένη και αρμόζουσα σύνδεση μεταξύ των ΓΔ που ασχολούνται με τους εν λόγω τομείς.

2.2.10.

Δράση 10 : Δεσμοί με τις τρίτες χώρες που έχουν συνάψει συμφωνίες σύνδεσης με την Ευρωπαϊκή Κοινότητα

Η ΟΚΕ επικροτεί τη δράση αυτή.

2.2.11.

Δράση 11 : Βελτιωμένο σύστημα συνεργασίας εντός της Ευρωπαϊκής Ένωσης και διεθνώς

Η ΟΚΕ επικροτεί τη δράση αυτή.

Βρυξέλλες, 22 Νοεμβρίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 195 της 18. 7. 1994, σ. 88, σημείο 1.1.

() ΕΕ αριθ. C 195 της 18. 7. 1994, σ. 88, σημεία 1.5, 1.6, 2.4.1.2, 2.5.

() ΕΕ αριθ. C 195 της 18. 7. 1994, σημείο 2.3.4.

() ΕΕ αριθ. C 195 της 18. 7. 1994, σημείο 2.4.4.1.

() ΕΕ αριθ. C 195 της 18. 7. 1994, σημείο 2.4.3.4.

() ΕΕ αριθ. C 195 της 18. 7. 1994, σημείο 2.4.1.5.